Moderniseringsdepartementet
Ekspedisjonssjef Jan A. Halvorsen
Postboks 8004 Dep
0030 OSLO
	Deres ref:	200404123	
	Saksbehandler:	RBR	
	Vår ref:	05/2423	
	Arkivkode:	120	
	Dato:	13.07.2005	

Høringsuttalelse – endringer i regelverket for offentlige anskaffelser
Sosial- og helsedirektoratet viser til Moderniseringsdepartementets høringsnotat av 6. april 2005 og sender med dette våre kommentarer til det endrede regelverket for offentlige anskaffelser. Dessverre sendes uttalelsen noe etter fristen. Dette er avklart i telefonsamtale med MOD 11.juli.

Vår høringsuttalelse tar utgangspunkt i NOU 2001:22 Fra bruker til borger, som la vekt på bruk av offentlige anskaffelser som virkemiddel til å bekjempe diskriminering av mennesker med funksjonsnedsettelser, oppfølgingen av Stortingsmelding 40 (2002-2003) Nedbygging av funksjonshemmende barrierer, og Regjeringens handlingsplan for økt tilgjengelighet for mennesker med nedsatt funksjonsevne.

Forhold til EU-direktiv om offentlige anskaffelser

Siden EU direktivet ikke obligatorisk lovfester sosiale hensyn som kriterium for inngåelse av kontrakter for offentlige innkjøp, er de viktigste utfordringene i norsk sammenheng:

•	å gjennomføre direktivet i norsk lov på en slik måte at man i størst mulig grad lovfester krav om universell utforming og tilgjengelighet nasjonalt.
•	å se lovteksten i sammenheng med ”case law” i EU, der EF-domstolen har avgitt noen viktige dommer som utdyper forståelsen av EU direktivet (Dir. 2004/18/EC, Betraktning 1).

Sosial- og helsedirektoratet er svært fornøyd med at regelverket som nå er på høring foreslås endret slik at universell utforming blir en del av lov om offentlige anskaffelser, og at dette prinsippet også omtales i forskriftene til loven. 

Når det gjelder sammenhengen med avgjørelser i EF-domstolen er kanskje den mest sentrale dommen ”Nord Pas de Calais saken”, der kontrakten for bygging av en skole gikk til en leverandør som førte en politikk til fordel for sysselsetting av langtids arbeidsledige, men som ikke hadde det billigste anbud. Et parallelt eksempel er Helsinki buss- eller Concordia-saken, der kontrakt ble tildelt leverandør av busser ut fra miljømessige, ikke prismessige hensyn. I begge tilfelle gikk tilbyderne med det økonomisk mest fordelaktige anbudet til rettssak mot kontrakterende myndighet, og tapte, fordi EF-domstolen ga myndighetene rett til å ta andre hensyn enn de rent prismessige.
Sosiale hensyn
Sosial- og Helsedirektoratet legger vekt på at universell utforming integreres i norsk regelverk. Vi støtter også at det skal legges vekt på sosiale hensyn ved planlegging av offentlige anskaffelser. 

Sosiale kriterier må inkluderes og utdypes i norsk lov og i forskriftene for offentlige innkjøp. I tillegg kan man inkludere en liste med eksempler for å vise hva som menes med sosiale hensyn.
Offentlige anskaffelser og arbeidsmarkedspolitikk
Det arbeidsmarkedspolitiske aspektet ved regelverket for offentlige anskaffelser bør styrkes i forhold til Moderniseringsdepartementets forslag.  EU direktivet åpner  for at det kan utarbeides forskrift for bruk av sosiale hensyn som kriterier, bl.a. sysselsetting av mennesker med funksjonsnedsettelser, for myndigheter som skal inngå kontrakt. 

Det kan også lages et system for å kontrollere leverandørenes policy når det gjelder tilgjengelighet til arbeidsplassen, aktiv rekruttering av mennesker med funksjonsnedsettelser, og likebehandling i arbeidslivet.

Elektroniske anskaffelser
Elektroniske anskaffelser likestilles med andre typer offentlige anskaffelser i lovforslaget. I den forbindelse vil Sosial- og helsedirektoratet understreke behovet for at teknologi som benyttes til, eller som bestilles gjennom offentlige anskaffelser også må følge prinsippene om universell utforming, slik at enhver kan benytte varen eller tjenesten uavhengig av vedkommendes funksjonsevne.

Med vennlig hilsen

Gunn-Elin Bjørneboe 
Assisterende direktør

Anne Lieungh
Avdelingsdirektør